ྈཔདྨ་གསང་བའི་ཐིག་ལེ་ལས༔འཆི་མེད་ཚེ་ཡི་ཕྲིན་ལས་བཞུགས༔ྈྈྈསྐྱེ་འཆི་མི་མངའ་རྟག་པའི་སྐུ༔འཕོ་འགྱུར་མཚན་མས་མི་ཕྱེད་ཅིང༔རིག་སྟོང་འོད་གསལ་རྡོ་རྗེའི་སྲོག༔དགོངས་པའི་ཐིག་ལེར་ཡང་དག་སྒྲུབ༔ྈྈྈྈསྔོན་འགྲོའི་ཆོས་ལ་རྣམ་གྲངས་བདུན༔དང་པོ་སྐྱབས་ཡུལ་གསལ་གདབ་པར༔ན་མོ༔གདོད་ནས་དག་པ་གཉུག་མའི་བབ༔འོད་གསལ་འདུས་མ་བྱས་པའི་གདངས༔འཕོ་འགྱུར་མེད་པ་དོན་གྱི་ལྷར༔གཉིས་མེད་ངང་ནས་སྐྱབས་སུ་མཆི༔གཉིས་པ་དོན་དམ་བྱང་སེམས་བསྐྱེད༔ཧོ༔མེད་བཞིན་སྣང་བ་འཁྲུལ་པའི་འགྲོ༔རང་རིག་ཆེན་པོར་རོ་མཉམ་ཡང༔གསང་ཆེན་ཐབས་ཀྱིས་ཆོད་པ་རྣམས༔ཡེ་ཤེས་དབྱིངས་སུ་འགོད་པར་བྱ༔གསུམ་པ་ཚོགས་གསག་རྣལ་འབྱོར་ནི༔འཆི་མེད་ཚེ་ཡི་ལྷ་ཚོགས་ལ༔དག་མཉམ་ཆེན་པོར་གུས་ཕྱག་འཚལ༔ཡུལ་དབང་མཉམ་སྦྱོར་མཆོད་སྤྲིན་འབུལ༔ཀུན་བརྟགས་འཁྲུལ་པ་དབྱིངས་སུ་བཤགས༔བློ་བྲལ་ཟབ་མོར་རྗེས་ཡི་རངས༔བདེ་ཆེན་བརྡ་ཡི་ཆོས་འཁོར་སྐོར༔འཕོ་བྲལ་ཆེན་པོར་བཞུགས་གསོལ་འདེབས༔དགེ་ཚོགས་གཞོན་ནུ་བུམ་སྐུར་བསྔོ༔བཞི་པ་སྲུང་མཚམས་རྣལ་འབྱོར་ནི༔ཧཱུྃ༔ང་ནི་ཡེ་ནས་ངང་གིས་ཁྲོ༔ཁྲོ་ལ་ཁྲོས་པས་ཞི་མཛད་པའི༔ཐུགས་རྗེ་ཁྲོས་དཔལ་རྟ་ཡི་རྒྱལ༔རིག་རྩལ་འཕྲོ་འདུ་འབར་བའི་སྤྲིན༔ཡེ་ཤེས་རོལ་པའི་རྒྱན་དུ་ཤར༔ཉོན་ཅིག་མ་རིག་བདུད་དགྲའི་དཔུང༔ཀུན་ཏུ་བརྟགས་པའི་གདོན་ཚོགས་ཀུན༔ཡེ་ཤེས་རྒྱན་གྱི་གཏོར་མ་ལོངས༔ཡོངས་གྲུབ་ཆོས་སྐུའི་ཀློང་དུ་དེངས༔འཕོ་འགྱུར་མེད་པར་མཚམས་བཅད་དོ༔ཨོཾ་ཧྲཱིཿབཛྲ་ཀྲོ་དྷ་རཀྵ་རཀྵ་ཧཱུྃ་ཕཊ༔ལྔ་པ་རྡོ་རྗེའི་བྱིན་ཆེན་དབབ༔ཧཱུྃ༔རང་བཞིན་གདོད་ནས་རྣམ་དག་པ༔ཞི་བ་ཆེན་པོའི་བྱིན་ཕོབ་ཅིག༔ལོངས་སྤྱོད་ཡོངས་རྫོགས་རོལ་པའི་སྤྲིན༔བདེ་བ་ཆེན་པོའི་བྱིན་ཕོབ་ཅིག༔སྣ་ཚོགས་འགྲོ་འདུལ་སྤྲུལ་པའི་གར༔བསམ་མི་ཁྱབ་པའི་བྱིན་ཕོབ་ཅིག༔ཧཱུྃ༔ལྷོ་ནུབ་རྔ་ཡབ་སྤྲུལ་པའི་ཞིང༔འཆི་མེད་དག་པའི་གྲོང་ཁྱེར་ནས༔བདེ་ཆེན་ཆོས་སྐུ་པདྨ་འབྱུང༔རབ་འབྱམས་ཚེ་ལྷའི་ཚོགས་དང་བཅས༔མི་མངོན་དབྱིངས་ནས་སྐུར་བཞེངས་ཤིག༔གསང་བའི་གནས་འདིར་བྱིན་ཆེན་ཕོབས༔ཚེ་མདའ་འདི་ལ་ཚད་ཅིག་སྟོན༔སྒྲུབ་རྫས་འདི་ལ་ཞག་ཅིག་སྐྱིལ༔འཆི་མེད་ཚེ་ཡི་དངོས་གྲུབ་སྩོལ༔ཨོཾ་ཨཱཿཧཱུྃ་བཛྲ་གུ་རུ་པདྨ་དཱེ་ཝ་དྷཱ་ཀི་ནཱི་ཛྙཱ་ན་ས་མ་ཡ་ཨཱ་བེ་ཤ་ཡ་ཨ་ཨ་ཨཱ༔དྲུག་པ་ཕྱི་ནང་མཆོད་པ་བརླབ༔ཨོཾ་ཨཱཿཧཱུྃ༔སྣང་བ་རྣམ་དག་མཆོད་པའི་སྤྲིན༔སྟོང་པ་འོད་གསལ་བདུད་རྩི་ཆེ༔བདེ་ཆེན་རང་བྱུང་དམར་ཆེན་པོ༔འདོད་ཡོན་དམ་རྫས་རྨད་དུ་བྱུང༔ཨོཾ་ཨཱཿཧཱུྃ་མ་ཧཱ་སརྦ་པཱུ་ཛ་ཨ་མྲྀཏ་རཀྟ་བ་ལིངྟ་གུ་ཧྱ་ས་མ་ཡ་ཧཱུྃ་ཧྲཱིཿཋ༔བདུན་པ་རང་རིག་གསལ་གདབ་པ༔ཧཱུྃ༔གདོད་ནས་མ་སྐྱེས་སྤྲོས་དང་བྲལ༔རྡོ་རྗེ་ཕུང་པོའི་ཡན་ལག་རྣམས༔བདེན་དོན་འོད་གསལ་ཆེན་པོའི་ངང༔རང་རིག་དབྱིངས་སུ་རང་གསལ་གདབ༔ཨོཾ་ཨཱཿཧཱུྃ༔གསང་གསུམ་རྡོ་རྗེའི་ངོ་བོར་བྱས༔རབ་འབྱམས་སྒྲུབ་པའི་ཕྲིན་ལས་ཀྱི༔སྔོན་འགྲོའི་རིམ་པ་ཟབ་མོ་འོ༔ྈྈྈྈྈྈྈྈྈྈབདེ་ཆེན་ཆོས་སྐུའི་གྲོང་ཁྱེར་བ༔མངོན་སུམ་ལམ་དུ་ཁྱེར་བའི་ཐབས༔ཕྲིན་ལས་དངོས་གཞིའི་རིམ་པ་ལ༔རྡོ་རྗེའི་གནས་མཆོག་བརྒྱད་ཀྱིས་བསྟན༔དང་པོ་བསྐྱེད་པའི་རྣལ་འབྱོར་ནི༔ཨ༔ཆོས་སྐུ་སྐྱེ་བ་མེད་པ་ལས༔འགགས་མེད་རང་བྱུང་སྙིང་རྗེའི་སྤྲིན༔ཐུགས་རྗེ་ཆེན་པོའི་རོལ་པ་ལས༔རྒྱུ་ཡི་ཧྲཱིཿཡིག་འོད་དུ་འབར༔འོད་འཕྲོས་སྣོད་བཅུད་དངོས་འཛིན་སྦྱངས༔ཚུར་འདུས་འབྱུང་བའི་དྭངས་བཅུད་སྟེང༔ནོར་བུ་ཆུ་ཤེལ་ལས་གྲུབ་པའི༔བདེ་ཆེན་དག་པའི་གྲོང་ཁྱེར་ཆེ༔ཚད་དང་མཚན་ཉིད་ཡོངས་རྫོགས་པའི༔དབུས་མཁར་སྣ་ཚོགས་པདྨ་ནི༔འདབ་བརྒྱད་གྱེས་པའི་ལྟེ་བ་རུ༔ཐབས་ཤེས་ཉི་ཟླ་པདྨའི་སྟེང༔རང་རིག་ཧྲཱིཿཡིག་ཡོངས་གྱུར་ལས༔འཆི་མེད་མཚོ་སྐྱེས་པདྨ་འབྱུང༔ཟག་མེད་དཀར་དམར་ལང་ཚོས་གང༔བདེ་ཆེན་ཐིག་ལེར་འཁྱིལ་བའི་ཞལ༔རྗེས་ཆགས་སྤྱན་ཟུང་འཛུམ་པའི་མདངས༔སྣང་སྟོང་ཟུང་འཇུག་ཕྱག་གཉིས་ཀྱིས༔རྡོ་རྗེ་ཚེ་ཡི་བུམ་པ་འཛིན༔པང་དུ་རང་འོད་ལས་སྐྱེས་པའི༔འཆི་མེད་ཡེ་ཤེས་མནྡཱ་ར༔མདའ་དར་ཚེ་བུམ་བསྣམས་པས་འཁྲིལ༔ཞབས་ཟུང་རྡོ་རྗེའི་སྐྱིལ་ཀྲུང་གིས༔དགྱེས་མཉམ་ཆེན་པོའི་དབྱིངས་སུ་སྦྱོར༔ལོངས་སྤྱོད་རྫོགས་སྐུ་ཞི་བའི་ཆས༔འོད་ཟེར་དྲུག་ཕྲག་བསམ་ཡས་འཕྲོ༔ཕྱོགས་མཚམས་པདྨའི་འདབ་མ་ལ༔ཤར་ཕྱོགས་ཀུན་ཏུ་དགའ་བའི་བདག༔རྡོ་རྗེ་ལཱ་སྱཻ་སྐུ་མདོག་དཀར༔ཕྱག་གཡས་སྣང་སྟོང་མེ་ལོང་འཛིན༔ལྷོ་ཕྱོགས་མཆོག་ཏུ་དགའ་བའི་བདག༔རྡོ་རྗེ་མཱ་ལྱེ་སྐུ་མདོག་སེར༔རྡོ་རྗེ་དཀུར་བརྟེན་སྒེག་པའི་ཉམས༔ནུབ་ཕྱོགས་ཁྱད་པར་དགའ་བའི་བདག༔རྡོ་རྗེ་གཱིརྟཱི་སྐུ་མདོག་དམར༔ཕྱག་གཉིས་སྐྱེ་མེད་གླིང་བུ་སྒྱུར༔བྱང་ཕྱོགས་དགའ་བྲལ་ངོ་བོ་ཉིད༔རྡོ་རྗེ་ནིརྟཱི་སྐུ་མདོག་ལྗང༔བདེ་ཆེན་བརྡའ་ཡི་གར་ལ་བརྩོན༔ཤར་ལྷོ་སྣང་སྟོང་པུཥྤེ་དཀར༔ལྷོ་ནུབ་ཚོར་སྟོང་དྷཱུ་པེ་སེར༔ནུབ་བྱང་བདེ་སྟོང་མར་མེ་དམར།།བྱང་ཤར་རིག་སྟོང་དྲི་ཆབ་མཐིང༔སྒོ་བཞིར་ལས་བཞིའི་མགྱོགས་མ་ནི༔དཀར་སེར་དམར་ལྗང་མདའ་དར་དང༔ཚེ་བུམ་བསྣམས་ཤིང་གར་སྟབས་སྒྱུར༔གཞན་ཡང་ཕྱོགས་མཚམས་སྟེང་འོག་ཀུན༔འཇའ་ཟེར་དྭངས་མར་འཁྱིལ་བའི་ཀློང༔ཕུང་ཁམས་སྐྱེ་མཆེད་ལས་དབང་ཡུལ༔འོད་གསལ་དབྱིངས་སུ་རྣམ་དག་པའི༔ལྷ་ཡི་འཁོར་ལོ་ཡོངས་རྫོགས་པ༔མ་བསྐྱེད་ཡེ་ནས་རང་ཤར་བའི༔དཀྱིལ་འཁོར་ཆེན་པོར་ལྷུན་གྲུབ་གྱུར༔གཉིས་པ་ཡེ་ཤེས་ལྔའི་དབང་སྐུར༔གདོད་ནས་དག་པའི་ཡེ་ཤེས་པ༔རིགས་མཆོག་རྣམ་པ་ལྔ་ཡི་བདག༔འོད་གསལ་ཆེན་པོའི་ཐིག་ལེ་རུ༔རང་བཞིན་ངོ་བོར་དབང་བསྐུར་རོ༔ཨོཾ་ཨཱཿཧཱུྃ༔ཨོཾ་ཧཱུྃ་ཏྲཱཾ་ཧྲཱིཿཨཱ༔གསུམ་པ་ཡེ་ཤེས་སྤྱན་དྲང་བསྟིམ༔ཧཱུྃ༔ཨོ་རྒྱན་ཡུལ་གྱི་ནུབ་བྱང་མཚམས༔པདྨ་གེ་སར་སྡོང་པོ་ལ༔ཡ་མཚན་མཆོག་གི་དངོས་གྲུབ་བརྙེས༔པདྨ་འབྱུང་གནས་ཞེས་སུ་གྲགས༔འཁོར་དུ་མཁའ་འགྲོ་མང་པོས་བསྐོར༔ཁྱེད་ཀྱི་རྗེས་སུ་བདག་བསྒྲུབ་ཀྱིས༔བྱིན་གྱིས་བརླབ་ཕྱིར་གཤེགས་སུ་གསོལ༔ཚོགས་བརྒྱད་གནས་དག་སྲིན་པོའི་གྲོང༔ཕྱི་ནང་རོ་མཉམ་ཡེ་ཤེས་ཞིང༔བདེ་ཆེན་རྔ་ཡབ་པདྨ་འོད༔སྐུ་གསུམ་དབྱིངས་ཀྱི་ཞིང་ཁམས་ནས༔འཆི་མེད་མཚོ་སྐྱེས་པདྨ་འབྱུང༔མཁའ་འགྲོ་རྒྱ་མཚོའི་ཚོགས་དང་བཅས༔དག་པ་དབྱིངས་ཀྱི་ཟེར་ཐག་ལས༔རིག་གདངས་ཚོམ་བུའི་སྣང་ཆར་བཞེངས༔འཕོ་བཅས་ལས་རླུང་རྩད་ནས་ཆོད༔གཉིས་འཛིན་བདུད་དཔུང་གཞོམ་པའི་ཕྱིར༔རང་རིག་རང་གསལ་ངང་ནས་གཤེགས༔ཡེ་ཤེས་སྣང་ཆ་གོང་དུ་སྤོར༔བློ་འདས་ཆོས་ཟད་དངོས་གྲུབ་སྩོལ༔བཛྲ་ས་མ་ཡ་ཨཱ་བཻ་ཤ་ཡ་ཨ་ཨ་ཨཱ༔དབྱིངས་ནས་སྤྱན་དྲངས་ཡེ་ཤེས་ལྷ༔དམ་ཚིག་དཀྱིལ་འཁོར་ཕྱག་རྒྱ་དང༔དབྱེར་མེད་དགྱེས་མཉམ་ཆེན་པོའི་ངང༔རྡོ་རྗེའི་ཡེ་ཤེས་བརྟན་པར་བསམ༔བཛྲ་ས་མ་ཡ་ཏིཥྛ་ལྷན༔བཞི་པ་ཕྱག་དང་མཆོད་པས་མཉེས༔ན་མོ༔ཡེ་ནས་མ་བཅོས་ཆོས་ཀྱི་སྐུ༔རང་སྣང་ཡེ་ཤེས་དཔལ་གྱི་ལྷ༔གང་ལ་གང་འདུལ་སྤྲུལ་པའི་ཚུལ༔དཀྱིལ་འཁོར་ལྷ་ལ་གུས་ཕྱག་འཚལ༔ཨ་ཏི་པཱུ་ཧོ༔པྲ་ཏཱིཙྪ་ཧོ༔ཕྱི་ནང་གསང་བའི་མཆོད་པས་མཆོད༔ཧཱུྃ༔ཡི་གེ་ཡིད་བཞིན་རིན་ཆེན་སྤྲིན༔དབྱངས་གསལ་སྣ་ཚོགས་འདུ་འཕྲོ་འབར༔མཁའ་ཁྱབ་མཆོད་པའི་ཕྱག་རྒྱར་ཤར༔དགྱེས་མཉམ་རོལ་པའི་ཞིང་དུ་གྱུར༔སརྦ་པཱུ་ཛ་ཧོ༔ཞེས་པས་མཆོད་སྤྲིན་རྒྱས་པར་སྤེལ༔ཨོཾ༔མཆོད་པའི་ཕྱག་རྒྱ་ཆེན་པོ་ནི༔སེམས་ཀྱིས་ཡིད་བཞིན་སྤྲིན་ཚོགས་སྤྲོ༔ཉེར་སྤྱོད་འདོད་ཡོན་བསམ་ཡས་པ༔བདེ་བ་ཆེན་པོའི་རྒྱན་དུ་རོལ༔ཨོཾ་ཤྲཱི་བཛྲ་རཱ་ག་དྷཱུ་པེ་དྷཱུ༔པུཥྤེ་པུ༔ཨཱ་ལོ་ཀེ་ཧྲཱི༔གྷནྡྷེ་གྷན༔ཨོཾ༔ཤ་ལྔ་བདུད་རྩིའི་དམ་ཚིག་རྫས༔ཡེ་ཤེས་རིགས་ལྔ་ཞུ་བའི་བཅུད༔རྒྱུ་དྲུག་སེམས་ཅན་ཀུན་སྒྲོལ་བ༔བླ་ན་མེད་པའི་མཆོད་པས་མཆོད༔ཨོཾ་སརྦ་པཉྩ་ཨ་མྲྀཏ་ཁཱ་ཧཱི༔ཨོཾ༔སྟོང་པ་དབྱིངས་ཀྱི་གཏོར་གཞོང་དུ༔སྣང་བ་རྣམ་དག་མཆོད་གཏོར་བཤམས༔ཞེན་མེད་རང་གྲོལ་འདོད་ཡོན་འཕྲོ༔རྒྱལ་བ་དགྱེས་པའི་སྤྲིན་དུ་འབུལ༔མ་ཧཱ་བ་ལིཾ་ཏ་ཁཱ་ཧི༔ཧཱུྃ༔སྲིད་གསུམ་ཆགས་པ་བསྒྲལ་པའི་ཁྲག༔བདེ་བ་ཆེན་པོའི་རྦ་རླབས་འཕྱོ༔འདོད་ཡོན་ལྷ་མོས་ནམ་མཁའ་གང༔བདེ་ཆེན་གསང་བའི་རྫས་སུ་བཞེས༔མ་ཧཱ་རཀྟ་ཁཱ་ཧི༔ཧོ༔སྒྱུ་འཕྲུལ་ཆེན་མོ་ཆགས་པ་ཆེ༔གཟུགས་མཛེས་འཁྲིལ་ལྡེམ་ཀུན་ཏུ་སྐྱོད༔མི་མོ་རྣམས་ཀྱི་རེག་བྱའི་དངོས༔བྱིན་རླབས་ཐིམ་པའི་མཆོད་པར་བཞེས༔མ་ཧཱ་ཡོ་གི་པཱུ་ཛ་ཧོ༔ཨ༔བདེ་བ་ཆེན་པོ་སྟོང་པ་ཆེ༔འོད་གསལ་ཆེན་པོ་ཟུང་འཇུག་ཆེ༔གཉིས་མེད་ཆེན་པོ་མཉམ་པ་ཆེ༔དགྱེས་པ་ཆེན་པོའི་དབྱིངས་ཆེ་ཧོ༔ལྔ་པ་རྡོ་རྗེའི་གླུ་ཡིས་བསྟོད༔ཧཱུྃ༔མ་བཅོས་སྤྲོས་བྲལ་ཆོས་ཀྱི་སྐུ༔བདེ་ཆེན་ལྷུན་གྲུབ་ལོངས་སྤྱོད་རྫོགས༔སྐྱེ་འཆི་སྤངས་པ་སྤྲུལ་པའི་སྐུ༔དབྱེར་མེད་མཚོ་སྐྱེས་རྒྱལ་བར་བསྟོད༔མཚན་དཔེའི་ལུས་ལྡན་རྡོ་རྗེའི་སྐུ༔སྣང་སྟོང་གཉིས་མེད་ཡུམ་དང་སྦྱོར༔ཐབས་ཤེས་རྡོ་རྗེ་བུམ་པ་འཛིན༔རིག་འཛིན་རྒྱལ་བའི་གཙོ་ལ་བསྟོད༔བརྗོད་དུ་མེད་ཀྱང་བརྗོད་པའི་གཞི༔ཡི་གེ་འཁོར་ལོ་སྤྲུལ་པའི་སྤྲིན༔གསང་ཆེན་གསང་བའི་འདུ་འཕྲོ་ཆེ༔སྐྱེ་འགག་མེད་པའི་གསུང་ལ་བསྟོད༔སྣང་སྲིད་གདོད་ནས་མཉམ་པ་ཆེ༔ཡིད་དཔྱོད་ཚིག་གིས་མཚོན་མིན་པ༔མི་འགྱུར་འོད་གསལ་བདེ་བ་ཆེ༔རིག་སྟོང་རྡོ་རྗེའི་ཐུགས་ལ་བསྟོད༔སངས་རྒྱས་ཁོ་ནའི་མ་འདྲེས་ཆོས༔ཡོན་ཏན་ཉེར་ལྔ་ལྷུན་གྱིས་གྲུབ༔དག་པ་རབ་འབྱམས་དབྱིངས་ཀྱི་རྒྱན༔ཡོན་ཏན་བསམ་མི་ཁྱབ་ལ་བསྟོད༔ཉི་མ་དང་ནི་འོད་ཟེར་བཞིན༔འདུས་མ་བྱས་པའི་ཕྲིན་ལས་ནི༔རྩོལ་མེད་འགྲོ་བའི་ཁམས་ལ་འཇུག༔ཕྲིན་ལས་ཕ་མཐའ་ཡས་ལ་བསྟོད༔དགའ་བ་བཞི་དང་སྟོང་བཞིའི་བདག༔རྣམ་ཤེས་ཚོགས་བརྒྱད་གནས་དག་ཅིང༔མཆོག་ཐུན་ཕྲིན་ལས་མྱུར་སྩོལ་བའི༔ལྷ་མོ་མགྱོགས་མའི་ཚོགས་ལ་བསྟོད༔ཚད་མེད་བཞི་ལྡན་སྒོ་མ་བཞི༔ཡེ་ཤེས་རབ་འབྱམས་གཞལ་ཡས་ཁང༔དག་མཉམ་དབྱེར་མེད་ལྷའི་འཁོར་ལོ༔ཕ་མཐའ་ཡས་ལ་གུས་པས་བསྟོད༔རྡོ་རྗེའི་གླུ་ཡིས་བསྟོད་པ་ཡིས༔སྲིད་ལམ་དུབ་པའི་སེམས་ཅན་རྣམས༔མ་རྟོགས་གསང་བའི་སྒོ་ཕྱེས་ཏེ༔བརྗོད་མེད་གཞི་དོན་རིག་པར་ཤོག༔དྲུག་པ་ཐུགས་དམ་གནད་ནས་བསྐུལ༔ཧཱུྃ༔མ་བཅོས་རིག་པ་འདུས་མ་བྱས༔བདེ་ཆེན་བརྡ་ཡི་གྲོང་ཁྱེར་ནས༔འཆི་མེད་ཆོས་སྐུ་སྣང་མཐའ་ཡས༔སྒྲུབ་ལ་འཆི་མེད་མཆོག་སྩོལ་ཕྱིར༔ཐུགས་དམ་བསྐུལ་ལོ་དངོས་གྲུབ་སྩོལ༔དག་པ་རབ་འབྱམས་དབྱིངས་ཀྱི་རྒྱན༔ངེས་པ་ལྔ་ལྡན་ཞིང་ཁམས་ནས༔ལོངས་སྤྱོད་རྫོགས་སྐུ་སྤྱན་རས་གཟིགས༔སྒྲུབ་ལ་འཆི་མེད་མཆོག་སྩོལ་ཕྱིར༔ཐུགས་དམ་བསྐུལ་ལོ་དངོས་གྲུབ་སྩོལ༔འཆི་མེད་གྲོང་ཁྱེར་པདྨ་འོད༔རྔ་ཡབ་སྤྲུལ་པའི་ཞིང་ཁམས་ནས༔པདྨ་འབྱུང་གནས་སྤྲུལ་པའི་སྐུ༔སྒྲུབ་ལ་འཆི་མེད་མཆོག་སྩོལ་ཕྱིར༔ཐུགས་དམ་བསྐུལ་ལོ་དངོས་གྲུབ་སྩོལ༔སྒྲོན་དྲུག་དྭངས་མའི་ཞིང་ཁམས་ནས༔འཆི་མེད་ཚེ་ཡི་མངའ་བདག་མོ༔བདེ་ཆེན་ཡེ་ཤེས་མཚོ་རྒྱལ་མ༔སྒྲུབ་ལ་འཆི་མེད་མཆོག་སྩོལ་ཕྱིར༔ཐུགས་དམ་བསྐུལ་ལོ་དངོས་གྲུབ་སྩོལ༔སྣང་སྲིད་དག་པ་རབ་འབྱམས་ཞིང༔ཕྲིན་ལས་ཕ་མཐའ་ཡས་པ་ནས༔ཟབ་གཏེར་སྒོ་འབྱེད་སྤྲུལ་པའི་སྐུ༔སྒྲུབ་ལ་འཆི་མེད་མཆོག་སྩོལ་ཕྱིར༔ཐུགས་དམ་བསྐུལ་ལོ་དངོས་གྲུབ་སྩོལ༔འཆི་མེད་ཕྱག་རྒྱའི་དཀྱིལ་འཁོར་པ༔ཡེ་ཤེས་ཕ་མཐའ་ཡས་པའི་བདག༔ཕྲིན་ལས་བསམ་མི་ཁྱབ་པ་རྣམས༔སྒྲུབ་ལ་འཆི་མེད་མཆོག་སྩོལ་ཕྱིར༔ཐུགས་དམ་བསྐུལ་ལོ་དངོས་གྲུབ་སྩོལ༔བཛྲ་ས་མ་ཡ་སིདྡྷི་ཕ་ལ་ཧཱུྃ་ཨ༔བདུན་པ་ཛཔ྄་ཀྱི་རྣལ་འབྱོར་ནི༔རང་ཉིད་ལྷ་ཡི་སྐུར་གསལ་བའི༔སྙིང་དབུས་དག་པའི་ཐིག་ལེ་རུ༔བདེ་ཆེན་ཆོས་སྐུ་ཚེ་དཔག་མེད༔དམར་གསལ་མཉམ་གཞག་ཚེ་བུམ་འཛིན༔དེ་ཡི་ཐུགས་ཀར་ཉི་ཟླ་ཡི༔ཐབས་ཤེས་གྭ་འུ་འབར་བའི་དབུས༔མི་འགྱུར་ཐུགས་སྲོག་ཧྲཱིཿཡིག་མཐར༔རྡོ་རྗེའི་སྔགས་ཀྱིས་བསྐོར་བ་ལས༔གསལ་ཞིང་འབར་བའི་འོད་ཟེར་གྱིས༔སྣོད་བཅུད་སྐྱེ་འགྲོའི་རྒུད་པ་སྦྱངས༔འཁོར་འདས་དྭངས་བཅུད་ཚུར་འདུས་པས༔བདེ་ཆེན་རྡོ་རྗེའི་སྐུ་རུ་བསམ༔ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཛྙཱ་ན་ཨཱ་ཡུ་ཥེ་ཧཱུྃ་བྷྲཱུྃ་ནྲྀ་ཛ༔ཞེས་པ་ཁོང་པའི་དབུགས་བཞིན་བཟླ༔ཏིང་འཛིན་ལྡན་པའི་རྣལ་འབྱོར་གྱིས༔རྩེ་གཅིག་ཟླ་བ་བདུན་བསྒོམས་ན༔འཆི་མེད་རིག་འཛིན་ངེས་པར་འགྲུབ༔བརྒྱད་པ་གྲུབ་པའི་རྟགས་མཐོང་ནས༔རྡོ་རྗེའི་དངོས་གྲུབ་ཡང་དག་བླང༔ཧཱུྃ༔བདེ་ཆེན་ཆོས་སྐུའི་ལྷ་ཚོགས་པ༔དང་པོ་བསྙེན་ཅིང་བར་དུ་བསྒྲུབས༔ད་ལྟ་བདག་དང་གཉིས་སུ་མེད༔གཉིས་མེད་རོལ་པའི་དཀྱིལ་འཁོར་པའི༔མི་འགྱུར་སྐུ་ཡི་གསང་བ་ནས༔རྣལ་འབྱོར་ལུས་ལ་བྱིན་གྱིས་རློབས༔འགག་མེད་གསུང་གི་གསང་བ་ནས༔རྣལ་འབྱོར་ངག་ལ་བྱིན་གྱིས་རློབས༔འཁྲུལ་མེད་ཐུགས་ཀྱི་དཀྱིལ་འཁོར་ནས༔རྣལ་འབྱོར་ཡིད་ལ་བྱིན་གྱིས་རློབས༔ཐུན་མོང་ཚེ་ཡི་དངོས་གྲུབ་སྩོལ༔ཁྱད་པར་དབང་བཅུའི་ཡེ་ཤེས་སྤེལ༔མཆོག་ཏུ་ཆོས་ཉིད་ཟད་སར་སྐྱོལ༔འོད་གསལ་འཕོ་ཆེན་དངོས་གྲུབ་སྩོལ༔ཅེས་བརྗོད་དངོས་གྲུབ་རྫས་ལ་རོལ༔འཆི་མེད་འདུས་པ་རྩ་བའི་རྒྱུད༔བྱེ་བའི་ཡང་བཅུད་གནད་དུ་དྲིལ༔མ་འོངས་དབང་ཆེན་དཀྱིལ་འཁོར་ལས༔གྲགས་པའི་མིང་གིས་གཏེར་དུ་བླངས༔རང་གཞན་སྐལ་ལྡན་དོན་བྱས་ཏེ༔བཛྲ་ཀ་ཤི་ཉིད་ལ་གཏད༔སླར་ཡང་མ་འོངས་རྩུབ་འགྱུར་དུས༔བོད་ཁམས་ཀླ་ཀློའི་སྐབས་ཚོལ་ཞིང༔བསྟན་པའི་ལྷག་མ་སྡུད་ཉེའི་སྐབས༔འཇམ་དཔལ་ཆོས་ཀྱི་བཤེས་གཉེན་གྱིས༔རྗེས་བཟུང་སྔགས་ཀྱི་རྣལ་འབྱོར་པ༔བཛྲ་མིང་ཅན་རིག་རྩལ་ཅན༔དེའི་སྤྱོད་ཡུལ་དུ་གྱུར་ཏེ༔མཉམ་གཉིས་ཟུང་སོགས་བཅུ་ཕྲག་ལ༔ཕན་པ་བླ་ན་མེད་པར་འགྱུར༔ྈྈྈྈྈྈྈྈྈྈྈཡེ་ཤེས་གསང་བ་བསམ་མི་ཁྱབ༔རང་རིག་ངོ་བོར་རོ་མཉམ་ཀྱང༔རྣམ་པའི་ཚུལ་དུ་ལྷའི་འཁོར་ལོ༔ཡན་ལག་བཞི་ལྡན་བསྙེན་ཅིང་སྒྲུབ༔མཇུག་ཏུ་བསོད་ནམས་ཡེ་ཤེས་ཀྱི༔ཚོགས་གཉིས་ཡོངས་སུ་རྫོགས་པའི་ཕྱིར༔ཕྱི་ནང་གསང་བའི་ཚོགས་འཁོར་ནི༔རྡོ་རྗེའི་གནས་མཆོག་བཅུ་རུ་བསྟན༔དང་པོ་བྱིན་རླབས་ཡེ་ཤེས་འགུགས༔ཐབས་ཤེས་དམ་ཚིག་རྫས་རྣམས་བསགས༔འདུ་བར་འོས་རྣམས་གྲལ་དུ་འཁོད༔རཾ་ཡཾ་ཁཾ༔བདག་ཉིད་ལྷ་ཡི་ཐུགས་ཀ་ནས༔ཡི་གེ་རཾ་ཡཾ་ཁཾ་གསུམ་འཕྲོས༔དངོས་འཛིན་བག་ཆགས་བསྲེགས་གཏོར་སྦྱངས༔སླར་ཡང་སྙིང་པོ་འབྲུ་གསུམ་འཕྲོས༔ཡེ་ཤེས་བདུད་རྩིའི་ཕུང་པོར་གྱུར༔ཨོཾ་ཨཱཿཧཱུྃ༔ཧཱུྃ༔བཞེངས་ཤིག་ཆོས་ཀྱི་དབྱིངས་ནས་བཞེངས༔རྩ་གསུམ་ཀུན་འདུས་པདྨ་འབྱུང༔རབ་འབྱམས་ཚེ་ལྷའི་ཚོགས་དང་བཅས༔གཞོན་ནུ་བུམ་སྐུའི་གཞལ་ཡས་ནས༔གཞི་སྣང་ཡེ་ཤེས་ཆེན་པོར་བཞེངས༔འཇའ་ཟེར་འོད་ཕུང་འཁྲིགས་པའི་དབུས༔དག་པ་ལྷ་ཡི་སྣང་ཆར་གཤེགས༔ཡེ་ཤེས་ཚོགས་ཀྱི་འདུ་བར་སྤྱོན༔དབུ་སྐྲ་ཟུར་ཕུད་ལྡེམས་སེ་ལྡེམ༔ལྕང་ལོའི་ཟར་བུ་ཏ་ལ་ལ༔སྐྱེ་མེད་ཧཱུྃ་གླུ་དི་རི་རི༔ཕཊ་ཀྱི་བརྡ་སྐད་སངས་སེ་སང༔གླུ་ལེན་གར་སྟབས་ཁྱུགས་སེ་ཁྱུག༔རབ་འབྱམས་ནམ་མཁའི་ཁམས་བཀང་སྟེ༔མཆོད་པའི་གནས་འདིར་གཤེགས་སུ་གསོལ༔ཨེ་ཨཱ་རལླི་ཧྲིང་ཧྲིང་ཕཻཾ་ཕཻཾ་ཛ་ཛ༔གཉིས་པ་ཚོགས་ཀྱི་མཆོད་པ་འབུལ༔ཨོཾ་ཨཱཿཧཱུྃ༔སྣང་བ་སྣོད་ཀྱི་ཀ་པཱ་ལར༔སྲིད་པ་བཅུད་ཀྱི་ཚོགས་གཏོར་བཤམས༔རྟེན་འབྱུང་སྒྱུ་མའི་འོད་ཟེར་འཕྲོ༔བླ་མ་སྤྲུལ་པའི་སྐུ་ལ་འབུལ༔རྡོ་རྗེ་ཕུང་པོའི་ཀ་པཱ་ལར༔རྩ་རླུང་ཐིག་ལེའི་ཚོགས་གཏོར་བཤམས༔དག་པ་ལྷ་ཡི་འདུ་འཕྲོ་འབར༔བླ་མ་ལོངས་སྤྱོད་རྫོགས་སྐུར་འབུལ༔མི་འགྱུར་དབྱིངས་ཀྱི་ཀ་པཱ་ལར༔ཡེ་ཤེས་རབ་འབྱམས་ཚོགས་གཏོར་བཤམས༔གཉིས་མེད་མཉམ་པའི་འོད་ཟེར་འཕྲོ༔བླ་མ་ཆོས་ཀྱི་སྐུ་ལ་འབུལ༔སྒྲོན་དྲུག་ཐིག་ལེའི་ཀ་པཱ་ལར༔འོད་གསལ་སྣང་བཞིའི་ཚོགས་གཏོར་བཤམས༔བདེ་བ་ཆེན་པོའི་འོད་ཟེར་འཕྲོ༔བླ་མ་ངོ་བོ་ཉིད་སྐུར་འབུལ༔པདྨ་བྷཉྫའི་བཟེད་ཁོང་དུ༔ཤ་ལྔ་བདུད་རྩིའི་དམ་ཚིག་རྫས༔ཡེ་ཤེས་རབ་འབྱམས་འོད་ཟེར་འཕྲོ༔འདོད་ཡོན་ལྷ་མོས་ནམ་མཁའ་གང༔དཀྱིལ་འཁོར་ལྷ་ཚོགས་རྣམས་ལ་འབུལ༔སརྦ་ག་ཎ་ཙཀྲ་པཱུ་ཛ་ཧོ༔གསུམ་པ་ཐུགས་དམ་བསྐང་ཞིང་བཤགས་པ་ནི༔ཧོ༔དཀྱིལ་འཁོར་ལྷ་ཚོགས་དགོངས་སུ་གསོལ༔བདག་ཅག་མ་རིག་གཏི་མུག་པས༔ཐུན་མོང་དང་ནི་ཁྱད་པར་གྱི༔རྩ་བ་ཡན་ལག་དམ་ཚིག་ལས༔འགལ་ཞིང་ཉམས་པར་གྱུར་པ་ཀུན༔འདོད་ཡོན་ཚོགས་ཀྱི་མཆོད་པས་བཤགས༔ཕྱི་ནང་གསང་བའི་དམ་ཚིག་གིས༔ཐུགས་དམ་ཆོས་ཀྱི་དབྱིངས་སུ་བསྐང༔ས་མ་ཡ་ཤུདྡྷེ་ཨ༔བཞི་པ་ཉམས་པ་འགུགས་ཤིང་བསྒྲལ༔ཧཱུྃ༔ཨེ་ཡི་ཚོགས་ཀྱི་དཀྱིལ་འཁོར་དུ༔གཏུམ་ཆེན་རྔམས་པ་ཁྲོས་པའི་ལྷ༔འབར་བ་ཆེན་པོའི་སྐུར་བཞེངས་ལ༔བདག་ལྟ་གཉིས་འཛིན་བདུད་སྡེའི་དཔུང༔མཚན་མ་རྫས་ཀྱི་རྟེན་ལ་ཁུག༔ཤེས་རབ་རྡོ་རྗེའི་མཚོན་ཆེན་གྱིས༔ལོག་རྟོག་འཁོར་བ་རྡུལ་དུ་རློགས༔དུག་ལྔའི་རང་བཞིན་ཤ་ཁྲག་རུས༔དཀྱིལ་འཁོར་ལྷ་ཚོགས་ཞལ་དུ་བསྟབ༔ཨ་ལི་ཨུ་ལི་ཏ་ལི་ཏ་པ་ལི་གྷ་ཎ་རཽ་ཌི་ཁ་རཾ་ཡོ་གི་ཁཱ་ཧི་ཧོ༔ལྔ་པ་དམ་ཚིག་རྡོ་རྗེའི་རྫས༔བརྡ་དང་བརྡ་ཡིས་འབུལ་ལེན་གྱིས༔ནང་གི་བསྲེག་བླུག་མཆོག་ཏུ་རོལ༔དྲུག་པ་གསང་བ་བདེ་ཆེན་གྱི༔ཚོགས་འཁོར་རྒྱུད་ལས་འབྱུང་བཞིན་བྱ༔དེ་དག་ཀུན་ཏུ་ཟབ་པའི་རྒྱུད༔བཀླག་དང་ཁྱད་པར་ངོ་མཚར་བའི༔ཚིག་ཆེན་བརྒྱད་དང་རྡོ་རྗེ་ཡི༔གད་མོ་བཅུ་གཉིས་ལ་སོགས་པ༔གླུར་བླངས་ཉམས་རྟོགས་གོང་དུ་སྤར༔བདུན་པ་གསོག་འཇོག་སྤངས་པ་ཡི༔ལྷག་གཏོར་ཞིང་གི་ལྤགས་པར་བཀྲམ༔རྐང་གླིང་བཤུག་པའི་བརྡས་མཚོན་ཏེ༔ཧྲཱིཾ་ཕཻཾ༔མཁའ་འགྲོ་གིང་དང་ལངྐ་དང༔འབར་མ་དབང་ཕྱུག་གནས་ཉུལ་ཀུན༔དམ་ཚིག་གསང་བའི་གནས་སུ་བྱོན༔སྔོན་ཚེ་ཁྲག་འཐུང་སྤྱན་སྔ་རུ༔ཞལ་བཞེས་ཐ་ཚིག་ཇི་བཞིན་དུ༔ལྷག་གཏོར་བདུད་རྩིའི་མཆོད་པ་བཞེས༔བར་ཆད་ཀུན་སོལ་ཕྲིན་ལས་སྒྲུབས༔མ་མ་ཧྲཱིཾ་ཧྲཱིཾ་བ་ལིཾ་ཏ་ཁཱ་ཧི༔བརྒྱད་པ་ཐ་ཚིག་བསྒྲག་པ་ནི༔ཧཱུྃ༔ཆོས་དབྱིངས་ཞི་བ་ཆེན་པོ་རུ༔རང་བྱུང་ཆོས་སྐུའི་སྟོན་པ་ཡིས༔རང་སྣང་འཁོར་ལ་ཆོས་བསྟན་ཚེ༔དབྱིངས་ལས་ཤར་པའི་མཁའ་འགྲོ་ཡིས༔རྟོག་ཚོགས་སྒྲོལ་བར་མ་ཆད་དམ༔དེ་འོག་ལོངས་སྤྱོད་ཡོངས་རྫོགས་པར༔བདེ་ཆེན་ཚེ་དཔག་མེད་མགོན་གྱིས༔འོད་གསལ་བརྡ་ཡི་ཆོས་བསྟན་ཚེ༔རང་རྩལ་རོལ་པའི་མཁའ་འགྲོ་མས༔གཉིས་འཛིན་སྒྲོལ་བར་མ་ཆད་དམ༔དེ་འོག་སྤྲུལ་པའི་ཞིང་ཁམས་སུ༔འཆི་མེད་མཚོ་སྐྱེས་རྒྱལ་བ་ཡིས༔ཟབ་དོན་ཆོས་འཁོར་བསྐོར་པའི་ཚེ༔དཔའ་བོ་མཁའ་འགྲོའི་ཚོགས་རྣམས་ཀྱིས༔བདག་ལྟའི་དགྲ་བོ་སྒྲོལ་བ་དང༔ཡེ་ཤེས་གོང་དུ་སྤོར་བ་ཡི༔ཞལ་བཞེས་ཐ་ཚིག་རྗེས་དགོངས་ལ༔རང་སྣང་རོལ་པའི་མཆོད་གཏོར་བཞེས༔བཅོལ་བའི་ཕྲིན་ལས་གྲུབ་པར་མཛོད༔བཛྲ་ས་མ་ཡ་རཀྵནྟུ༔དགུ་པ་བརྟན་མའི་ཚོགས་རྣམས་ལ༔བཤལ་ཆུའི་བདུད་རྩིས་ཡང་དག་མཆོད༔ཧཱུྃ༔འཕོ་བ་བཅུ་གཉིས་གནས་དག་ཅིང༔བདེན་དོན་ཡན་ལག་ཆེན་པོའི་ཀློང༔དཔལ་གནས་མ་དང་ཡང་དག་ཤེས༔ཁྱུང་བཙུན་ཀོང་ལྷ་གཡུ་བུན་མ༔མེ་ཏོག་ཟླ་འོད་བྱང་གི་རྒྱལ༔གསེར་ཐང་ཀུན་བཟང་ཤཱནྟིཾ་སོགས༔བརྟན་མ་བཅུ་གཉིས་འཁོར་དང་བཅས༔བཤལ་ཆུའི་བདུད་རྩི་འདི་བཞེས་ལ༔ཕྱི་རུ་འཇིག་རྟེན་བདེ་བ་དང༔ནང་དུ་རྣལ་འབྱོར་བར་ཆད་སོལ༔གསང་བ་རྩ་རླུང་ཐིག་ལེ་བདེ༔དོན་དམ་ལྷན་སྐྱེས་ཡེ་ཤེས་སྤོར༔ཨོཾ་མ་མ་ལ་ལ་ལེ་ལེ་ཏཾ་ཏཾ་ཏེ་ཏེ་ཁ་རག་མ་མ་སྲིང་འགྲོ་མ་ཧཱུྃ་བྷྱོ་ཧཱུྃ༔བཅུ་པ་རྡོ་རྗེའི་བྲོ་བརྡུང་བ༔རྣམ་ཐར་གསུམ་གྱི་ཨེ་ཀློང་དུ༔ཉོན་མོངས་བདག་ལྟའི་དགྲ་ཚོགས་རྣམས༔ཡེ་ཤེས་རོལ་པའི་རྩལ་གྱིས་མནན༔ནམ་ཡང་ལྡང་བར་མ་བྱེད་ཅིག༔ཨོཾ་ལཾ་ཧཱུྃ་ལཾ་སཏྭཾ་བྷ་ཡ་ནན༔ཞེས་པས་ཐར་མེད་ཨེ་རུ་གནན༔ྈྈྈྈྈྈྈྈྈགསུམ་པ་རྗེས་ཀྱི་རིམ་པ་ལ༔མཆོད་ཅིང་བསྟོད་པ་བྱ་བ་དང༔ནོངས་པ་བཤགས་པ་སྔོན་འགྲོ་བས༔དངོས་གྲུབ་སྒྲུབ་པའི་རྫས་རྣམས་དང༔ཐབས་ཤེས་བདེ་ཆེན་གསང་བ་ནས༔ཡེ་ཤེས་གྲུབ་པའི་དབྱིག་ཆེན་པོ༔འབད་རྩོལ་མེད་པའི་ངང་ལས་བླང༔རིག་གདངས་རྡོ་རྗེ་ལུ་གུ་རྒྱུད༔སྒྲོན་དྲུག་དབྱིངས་ཀྱི་ཟེར་ཐག་ལས༔འཇའ་ལུས་ཆོས་སྐུར་དེངས་པའི་རྩལ༔ལྷུན་གྲུབ་ཐེག་པའི་ལམ་མཆོག་ནས༔རྣལ་འབྱོར་ལྡན་པས་ཡང་དག་བླང༔ཧོ༔མ་བསྐྱེད་ཡེ་ནས་རྫོགས་པའི་ལྷ༔ཆོ་འཕྲུལ་ཆེན་པོའི་དཀྱིལ་འཁོར་པ༔མཁའ་ལ་འཇའ་ཚོན་ཡལ་བ་ལྟར༔འོད་གསལ་ཆོས་སྐུའི་ཀློང་དུ་ཐིམ༔ཨ་ཨ་ཨ༔སླར་ཡང་རང་དང་སྣང་བ་ཀུན༔ཆུ་ལས་ཆུ་བུར་རྡོལ་པ་ལྟར༔ཡེ་ཤེས་ཆེན་པོའི་ཕྱག་རྒྱར་ཤར༔རྡོ་རྗེ་གསུམ་གྱི་ངོ་བོར་གྱུར༔ཨོཾ་ཨཱཿཧཱུྃ༔དགེ་བ་འདི་དང་དགེ་བ་གཞན༔ཐམས་ཅད་གཅིག་ཏུ་བསྡོམས་བྱས་ནས༔ཟག་མེད་ཆོས་སྐུའི་དབྱིངས་སུ་བསྔོ༔འདུ་འབྲལ་མེད་པར་སངས་རྒྱས་ཤོག༔ཨོཾ་ཨཱཿཧཱུྃ༔ངོ་བོ་སྟོང་ཞིང་རང་བཞིན་གསལ༔ཐུགས་རྗེ་སྣ་ཚོགས་སྣང་བའི་རྩལ༔འགགས་པ་མེད་པར་རོལ་པའི་སྤྲིན༔བདེ་བ་ཆེན་པོའི་བཀྲ་ཤིས་ཤོག༔གཞི་གྲོལ་རིག་པ་ཀ་ནས་དག༔གཞི་སྣང་ཡེ་ཤེས་ཕྱག་རྒྱ་ཆེ༔ལྷུན་གྲུབ་ཐིག་ལེ་ཆེན་པོའི་སྦུབས༔ཆོས་ཟད་བློ་འདས་བཀྲ་ཤིས་ཤོག༔ྈྈྈྈྈྈྈས་མ་ཡ༔གཏེར་རྒྱ༔སྦས་རྒྱ༔ཟབ་རྒྱ༔གཉན་རྒྱ༔བརྡ་ཐིམ༔ཁོ་བོ་རྡོ་རྗེའི་མིང་ཅན་ལ་ཁམས་ཀྱི་གླ་བ་རྐང་གཅིག་ཡེ་རྒྱལ་ནམ་མཁའ་མཛོད་ནས་དངོས་གྲུབ་ཏུ་ཐོབ་པ་ལས།ལས་བྱང་རྣམས་ཁྲིགས་སུ་བསྡེབས་ཏེ་བཀོད་པ་འདི་ལ་འབྲེལ་ཚད་རྣམས་གདོད་མའི་དབྱིངས་སུ་གྲོལ་བར་ཤོག།ས་མ་ཡ༔རྒྱ་རྒྱ་རྒྱ༔